
Αθήνα 14 Νοεμβρίου 2017 
 

                                                              


   ΔΕΛΤΙΟ ΤΥΠΟΥ
 

ΜΕ ΕΠΙΤΥΧΙΑ ΟΛΟΚΛΗΡΩΘΗΚΑΝ ΟΙ ΕΡΓΑΣΙΕΣ ΣΤΕΡΕΩΣΗΣ ΚΑΙ  ΠΡΟΣΤΑΣΙΑΣ  ΣΤΟ ΓΕΦΥΡΙ ΤΗΣ ΠΛΑΚΑΣ

 

Ολοκληρώθηκαν εγκαίρως και με επιτυχία οι επείγουσες και απαραίτητες εργασίες Στερέωσης και Προστασίας του ανατολικού και δυτικού βάθρου του Γεφυριού της Πλάκας στον Άραχθο, αποτέλεσμα συντονισμένων ενεργειών και συνεργασίας ανάμεσα στο Υπουργείο Πολιτισμού και Αθλητισμού,  την Περιφέρεια Ηπείρου, τον Δήμο Βορείων Τζουμέρκων, το Εθνικό Μετσόβιο Πολυτεχνείο και  το Τεχνικό Επιμελητήριο Ελλάδος- Τμήμα Ηπείρου, στο πλαίσιο της αρχικής Προγραμματικής Σύμβασης Πολιτισμικής Ανάπτυξης. Οι εργασίες αυτές αφορούσαν: α) στην πλήρωση της υποσκαφής της θεμελίωσης του δυτικού μεσόβαθρου, β) στην προστασία και συγκράτηση του δυτικού τμήματος της γέφυρας με αγκύρια και τένοντες και γ) στην περισυλλογή και διάσωση του αυθεντικού υλικού του μνημείου.

 

Οι συγκεκριμένες εργασίες ήταν οι απαραίτητες πρόδρομες εργασίες, ώστε το έργο της Στερέωσης, Αποκατάστασης, Αναστήλωσης και Ανάδειξης του Γεφυριού της Πλάκας να μπορέσει να εκκινήσει άμεσα, στο πλαίσιο της νέας Προγραμματικής Σύμβασης Πολιτισμικής Ανάπτυξης ανάμεσα στο Υπουργείο Οικονομίας και Ανάπτυξης, το Υπουργείο Πολιτισμού και Αθλητισμού, το Υπουργείο Υποδομών και Μεταφορών, την Περιφέρεια Ηπείρου, το Δήμο Βορείων Τζουμέρκων, το Εθνικό Μετσόβιο Πολυτεχνείο και το Τεχνικό Επιμελητήριο Ελλάδος – τμήμα Ηπείρου, η οποία υπογράφτηκε τον Ιούνιο του 2017 μετά από πολύμηνη προετοιμασία μαζί με όλους τους συμβαλλόμενους φορείς και μετά την εξασφάλιση 5,5εκ ευρώ για τη χρηματοδότηση του έργου από το Πρόγραμμα Δημοσίων Επενδύσεων.       

 

Παράλληλα, βρίσκονται ήδη σε εξέλιξη οι συνεδριάσεις της Κοινής Επιτροπής Παρακολούθησης, στην οποία προεδρεύει και συντονίζει η Υπουργός Πολιτισμού και της Επιστημονικής Επιτροπής, υπό την προεδρία του ομότιμου καθηγητή ΕΜΠ, Μανόλη Κορρέ, οι οποίες έχουν συγκροτηθεί στο πλαίσιο της νέας Προγραμματικής Σύμβασης, με στόχο αφενός, τον προσδιορισμό των προδιαγραφών που θα πρέπει να πληρούν οι μελέτες για την αποκατάσταση του γεφυριού και τα κριτήρια επιλογής του αναδόχου και αφετέρου, τον καλύτερο συντονισμό και επιτάχυνση των διαδικασιών του έργου.

 

Οι ενέργειες που έχουν προγραμματιστεί για τους επόμενους μήνες είναι: α) η έγκριση από το ΥΠ.ΠΟ.Α. των οριστικών μελετών που έχουν ήδη κατατεθεί, β) η εκπόνηση των μελετών εφαρμογής και η σύνταξη των τευχών δημοπράτησης, γ) η διακήρυξη του διαγωνισμού και η επιλογή του αναδόχου του έργου από το Υπουργείο Υποδομών και Μεταφορών, που είναι ο φορέας υλοποίησης της νέας Προγραμματικής Σύμβασης. Επιδίωξη όλων των φορέων αποτελεί να ξεκινήσει η τελική φάση αποκατάστασης του εμβληματικού γεφυριού, την ‘Ανοιξη του 2018. 

